Κριτήριο Αξιολόγησης

Κείμενο: Ο δυστυχέστερος άνθρωπος στον κόσμο

Γυναίκα στο Αφγανιστάν. Παιδί στη Σιέρα Λεόνε. Ομοφυλόφιλοι στη Σαουδική Αρα­βία. Λευκός άνδρας στη Ρωσία. Χρήστης του Ίντερνετ στη Βόρεια Κορέα. Επιχειρηματίας στην Κούβα. Δημοσιογράφος στο Ιράν. Φοιτητής στη Βιρμανία. Δέντρο στη Μαδαγα­σκάρη. Λάτρης του ήλιου στη Βρετανία. Ασθενής στο Κονγκό. Πλούσιος στην Κολομβία. Φτωχός στην Αγκόλα. Εφοριακός στην Κίνα. Φορολογούμενος στο Βέλγιο. Πρόεδρος στην Ινδονησία. Πρόσφυγας στη Γουινέα. Δημόσιος υπάλληλος στη Σομαλία. Βάλτε τα όλα αυτά μαζί, συμπυκνώστε τα σε ένα μόνο πρόσωπο, και θα έχετε τον δυστυχέστερο επί Γης άνθρωπο. Ένα συγκλονιστικό αφιέρωμα στο τελευταίο τεύχος του περιοδικού «Νιούσγουικ».

ΓΥΝΑΙΚΑ (Αφγανιστάν). Κρυμμένη ολάκερη, από την κορυφή ως τα νύχια, κάτω από την μπούρκα, την ενδυμασία που σου επέβαλαν οι Ταλιμπάν από το '96 που άρπαξαν στη χώρα σου την εξουσία. Λίγο, κατά λάθος, ν' αποκαλυφθεί ο αστράγαλός σου και τύχει να σε δει κάποιος της θρησκευτικής, όπως λέγεται, αστυνομίας, θα φας ξύλο άγριο και θα πας φυλακή. Αν σκοτώθηκε ο άνδρας σου από τους αντάρτες, δεν είσαι μόνη. Στην Καμπούλ μόνο είστε περισσότερες από 40.000 χήρες. Ο νόμος δε σου επιτρέπει να εργα­στείς, παρά μόνο μες στο σπίτι σου.

ΠΑΙΔΙ (Σιέρα Λεόνε). Δε φτάνει που φαγητό δεν έχεις, που είσαι άστεγο και που δεν έχεις την ευκαιρία να πας σχολείο. Ζεις σε μια χώρα που είναι σε εμπόλεμη κατάσταση, κι όπου σε χρησιμοποιούν κιόλας, εσένα το μικρό παιδί, ως όργανο της στρατιωτικής τους τακτικής. Στα 7 σου χρόνια, περίπου, θα σε απαγάγουν οι αντάρτες, θα σου κάνουν ενέσεις με ναρκωτικά και θ' αρχίσουν να σ' εκπαιδεύουν στο αντάρτικο, να σκοτώνεις. Αν είσαι τυχερό και επιβιώσεις, δύσκολα θα φτάσεις τα 40. Ο μέσος όρος ζωής στη χώρα σου είναι 37,4 χρόνια.

ΟΜΟΦΥΛΟΦΙΛΟΣ (Σαουδική Αραβία). Λίγες κοινωνίες στον κόσμο θα σε δεχτούν όπως είσαι, χωρίς, κάπως, να σου κάνουν τη ζωή δύσκολη. Στη Ναμίμπια, ο πρόεδρος Νουτζόμπα σε θεωρεί «ανώμαλο». Στη Σλοβακία, ο υπουργός Δικαιοσύνης, Γιαν Καρνογκούρσκι, λέει ότι χρειάζεσαι «ψυχιατρική βοήθεια». Πουθενά, όμως, δεν είναι χειρότερα για σένα απ' ό,τι στη Σαουδική Αραβία. Εκεί, σύμφωνα με τη Human Rights Watch, πέρυ­σι τον Ιούλιο, 6 άνθρωποι εκτελέστηκαν, επειδή απλώς ήταν σαν και σένα.

ΛΕΥΚΟΣ ΑΝΔΡΑΣ (Ρωσία). Σε πολλές χώρες του κόσμου, λευκός και άνδρας είσαι βα­σιλιάς. Στη Ρωσία θα πεθάνεις, πιθανότατα, πριν από τα 60 σου, είτε από AIDS είτε από το αλκοόλ. Άμα βρουν, κάποιο παγωμένο πρωινό, το πτώμα σου σε πάρκο της Μόσχας, στη ληξιαρχική πράξη θανάτου θα γράψουν «αφύσικη αιτία», που μπορεί να σημαίνει οτιδήποτε, από αυτοκτονία μέχρι και δολοφονία.

ΑΣΘΕΝΗΣ (Κονγκό). Μην αρρωστήσεις! Η αναλογία είναι τρομακτική: 120.000 ασθε­νείς, ένας γιατρός. Κάθε χρόνο πεθαίνουν τουλάχιστον 3 εκατομμύρια συμπατριώτες σου από αρρώστιες «αστείες». Σε ορισμένες επαρχίες, 3 από τα 4 παιδιά δε φτάνουν ποτέ να γιορτάσουν τα δεύτερά τους γενέθλια.

ΥΣΤΕΡΟΓΡΑΦΟ: Πήρατε μια μικρή, πικρή, γεύση. Αξίζει να διαβάσετε το περιοδικό. Το εξώφυλλό του είναι σαν καρτ-ποστάλ. Φοίνικες· παραλίες· παραμυθένιες διακοπές. Τίτλος: Χαιρετισμούς από τις χειρότερες χώρες του κόσμου.

Χρ. Μιχαηλίδης, εφημ. Ελευθεροτυπία, 05/07/2001

Παρατηρήσεις

1. **Βρες δύο γλωσσικές επιλογές στην έκτη παράγραφο με τις οποίες ο συντάκτης επιδιώκει να κάνει τον δέκτη να προσέξει το παράδειγμα που παραθέτει. Πώς το παράδειγμα αυτό συνδέεται με το θέμα του κειμένου και την πρόθεσή του;**
2. **Στο κείμενο ο συγγραφέας χρησιμοποιεί το β΄ ενικό πρόσωπο. Να μετασχηματίσετε τη 2η παράγραφο του κειμένου χρησιμοποιώντας το γ΄ ενικό πρόσωπο. Τι αλλάζει ως προς το ύφος;**
3. **Αν ο σκοπός του συγγραφέα είναι να πληροφορήσει/προβληματίσει/ευαισθητοποιήσει τον/την αναγνώστη/τριά του για το πρόβλημα, πώς το επιτυγχάνει; Για την απάντησή σας να παρατηρήσετε όλους τους τρόπους πειθούς που αξιοποιεί. Θεωρείς ότι τελικά καταφέρνει να σε πείσει; Να δικαιολογήσεις την απάντησή σου αξιολογώντας την πειστικότητα καθενός από τους τρόπους πειθούς που χρησιμοποιεί η συγγραφέας.**
4. **Να δείξετε τη νοηματική σχέση που έχει ο τίτλος με το υπόλοιπο κείμενο.**